Miután visszatért Isztambulba, átvette a parancsnokságot a főváros környéki erők felett. Winston Churchill, a brit Admiralitás első lordja úgy gondolta, ha a flotta támadást indít a Dardanellák ellen, könnyedén áttörhetnek, de a próbálkozás során három hajó elsüllyedt, négy megsérült. Enver átadta a parancsnokságot Otto Liman von Sanders német tisztnek, aki végül sikeresen védte meg a területet az antant szárazföldi támadásától, ezzel elkerülve az Oszmán Birodalom összeomlását. A csatában kitüntette magát Mustafa Kemal, Enver régi riválisa is, akivel később ismételten súlyos nézeteltérésük támadt hadseregszervezési kérdésekben, ezért Enver a mezopotámiai–palesztin frontra helyezte át. A győzelem valamennyire visszaállította Enver megtépázott tekintélyét.